VSC sodba Cp 1001/2008
Datum: 2009-03-19T01:00:00.000+01:00
ecli: ECLI:SI:VSCE:2009:CP.1001.2008
sodisce: Višje sodišče v Celju
oddelek: Civilni oddelek
institut: zamudna sodba - odškodninski spor - povrnitev nepremoženjske škode - višina odškodnine - telesne bolečine
jedro: Tudi v zamudni sodbi je treba višino negmotne škode odmeriti v skladu z materialnim pravom.
zveza: OZ člen 179, 182

## Jedro

Tudi v zamudni sodbi je treba višino negmotne škode odmeriti v skladu z materialnim pravom.

## Izrek

Pritožbi se delno ugodi in se izpodbijana sodba spremeni le v odločbi o stroških tako, da se znesek 336,87 EUR nadomesti z zneskom 740,58 EUR.

V ostalem delu se pritožba zavrne in se potrdi sodba v izpodbijanem delu.

Pritožnik sam trpi pritožbene stroške.

## Obrazložitev

Z izpodbijano sodbo je sodišče za telesne bolečine in neugodnosti dosodilo še 3.000,00 EUR odškodnine z zamudnimi obrestmi.

Proti takšni sodbi se je pritožila tožeča stranka in zahteva še 5.424,80 EUR. Toženec ni vložil odgovora na pritožbo, kar pomeni, da se strinja z višino. Opisuje telesne bolečine in neugodnosti. Poudarja operacijo. Tožnik izpodbija tudi odločitev o stroških in sicer zatrjuje, da stroški ne znašajo 431,89 EUR, ampak brez DDV znašajo 775,71 EUR. Zahteva 740,58 EUR stroškov na prvi stopnji.

Pritožba je utemeljena le glede stroškov.

V tej zadevi je že pravnomočno dosojena odškodnina za telesne bolečine v znesku 2.086,46 EUR, za strah v znesku 625,94 EUR in za duševne bolečine zaradi zmanjšanja življenjskih aktivnosti v znesku 2.500,00 EUR.

Prvotna sodba je bila delno razveljavljena za 3.337,34 EUR na račun neupoštevanih neugodnosti, ki jih je tožnik v tožbi podrobno navajal. Sodišče je utemeljeno dosodilo za telesne bolečine in neugodnosti še 3.000,00 EUR, kar skupaj z že dosojenim zneskom 2.086,00 EUR znaša 5.086,00 EUR, kar je pravična denarna odškodnina (čl. 179 in 182 Obligacijskega zakonika). Prvostopno sodišče in drugostopno sodišče sta morali preizkusiti, katera je pravična denarna odškodnina po materialnem pravu, ne glede na to, da je sodišče prve stopnje izdalo zamudno sodbo.

Sodišče je zaradi očitne računske pomote zavrnilo 2.424,80 EUR, čeprav bi moralo zavrniti le 337,34 EUR, saj je tožnik za telesne bolečine in neugodnosti iztoževal 5.424,80 EUR, po obeh sodbah pa je bilo skupaj dosojenih 5.086,00 EUR. Pritožbeno sodišče v očitno računsko pomoto ni posegalo.

Za telesne bolečine in neugodnosti je bilo torej skupaj dosojenih 5.086,00 EUR, kar je pravična denarna odškodnina. Sodišče je iz tožbe tožnika povzelo, da je tožnik utrpel pretres možganov, zlom nosne kosti, zlom koščenega spodnjega roba leve očesne votline z okolno oteklino in podplutbo. Tožnik je sprva trpel hude bolečine, nato je nekaj časa trpel srednje močne bolečine in nekaj časa lažje bolečine. Tožniku so še ostale bolečine v predelu nosu ter tudi popoškodbeni glavoboli, ki se pojavljajo pri vsakodnevnih aktivnostih. Tožnik je utrpel od neugodnosti primarno oskrbno v travmatološki ambulanti bolnice C., rentgensko slikanje, pregled pri ORL specialistu, hlajenje poškodovanih delov telesa, prestal je hospitalizacijo z operacijo, vstavitev kovinske plošče in petih vijakov, naravnavanje nosne kosti in namestitev zunanje opore, jemal je tudi protibolečinska sredstva v daljšem obdobju, moral je tudi na številne preglede v ambulanto in v bolnico.

Glede na opisane škodne posledice odškodnino ni bilo mogoče še zvišati, saj je sodišče prve stopnje določilo pravično denarno odškodnino v znesku 5.086,00 EUR.

Utemeljena je le pritožba glede stroškov. Sodišče je pomotno ugotovilo stroške tožnika v znesku 431,89 EUR, čeprav že stroški brez DDV znašajo 775,71 EUR (1.690 točk x 0,459 EUR). Stroški tožnika z DDV tako znašajo skupaj 949,46 EUR, ali ob 78 % uspehu 740,58 EUR. V tem obsegu je pritožbeno sodišče ugodilo pritožbi in spremenilo sodbo.

Glede na to, da je tožnik uspeh le v stroškovnem izreku, gre za neznaten pritožbeni uspeh in zato sam nosi pritožbene stroške.